T1537.14
Exported from Holy-Writings.com on 2026-06-21 - 1 clipping

阿毘達磨法蘊足論尊者大目乾連造三藏法師玄奘奉　詔譯(14)

14 修定品修定品第十四

一時薄伽梵在室羅筏，住逝多林給孤獨園。

爾時世尊告苾芻眾：

「有四修定。

何等為四？

謂有修定，若習若修、若多所作，能令證得現法樂住。

復有修定，若習若修、若多所作，能令證得殊勝智見。

復有修定，若習若修、若多所作，能令證得勝分別慧。

復有修定，若習若修、若多所作，能令證得諸漏永盡。

云何修定，若習若修若多所作，能令證得現法樂住？

謂有苾芻，即於自身離生喜樂，滋潤遍滋潤、充滿遍充滿、適悅遍適悅故，離生喜樂於自身中無有少分而不充滿，是名修定若習若修若多所作能令證得現法樂住。

云何修定，若習若修若多所作，能令證得殊勝智見？

謂有苾芻，於光明想善攝受、善思惟、善修習、善通達，若晝若夜無有差別、若前若後無有差別、若下若上無有差別，開心離蓋，修照俱心、除闇昧心，修無量定，是名修定若習若修若多所作能令證得殊勝智見。

云何修定，若習若修若多所作，能令證得勝分別慧？

謂有苾芻，善知受生、善知受住、善知受滅盡沒，於此住念非不住念，及善知想、善知尋，於此住念非不住念，是名修定若習若修若多所作能令證得勝分別慧。

云何修定，若習若修若多所作，能令證得諸漏永盡？

謂有苾芻，於五取蘊數數隨觀生滅而住，謂此是色、此是色集、此是色滅，此是受想行識、此是受想行識集、此是受想行識滅，是名修定若習若修若多所作能令證得諸漏永盡。」

爾時世尊為攝前義而說頌言：

「斷欲想憂惱，　　離惛沈惡作，得清淨捨念，　　法尋伺前行。

現法樂為初，　　次勝知見慧，破無明等漏，　　後證解脫果。」

即於自身者，謂身亦名身、根亦名身、五色根亦名身、四大種所造聚亦名身。

今此義中意說四大種所造聚名身。

離生喜樂者，謂初靜慮所有喜樂平等受受所攝，身輕安心輕安，是名喜樂。

如是喜樂，從離欲惡不善法起等起、生等生、聚集出現，故名離生喜樂。

滋潤遍滋潤、充滿遍充滿、適悅遍適悅者，謂即於自四大種所造聚身，離生喜樂起等起、生等生、聚集出現。

滋潤遍滋潤是一義，充滿遍充滿是一義，適悅遍適悅是一義，由下中上長養差別。

譬如農夫，初以少水溉灌畦壠，爾時畦壠滋潤遍滋潤。

次以中水溉灌畦壠，爾時畦壠充滿遍充滿。

後以多水溉灌畦壠，爾時畦壠適悅遍適悅。

苾芻亦爾，初以下品離生喜樂，長養大種所造聚身，爾時自身滋潤遍滋潤。

次以中品離生喜樂，長養大種所造聚身，爾時自身充滿遍充滿。

後以上品離生喜樂，長養大種所造聚身，爾時自身適悅遍適悅離生喜樂。

於自身中無有少分而不充滿者，謂從足至頂，離生喜樂作長養事無不充滿。

是名修定者，云何為定？

謂即於自身離生喜樂滋潤遍滋潤、充滿遍充滿、適悅遍適悅故，心住等住近住安住、不散不亂攝止等持心一境性，總名為定。

云何為修？

謂於此定，若修若習、恒作常作加行不捨，總名為修。

若習若修若多所作者，顯於此定能得自在。

能令證得現法樂住者，謂於此定若習若修若多所作，於現法中證得樂住，可愛可樂、可欣可意，無所悕望、無所思慕、寂靜安隱，故名樂住。

於此樂住得獲成就、親近觸證，故名證得。

復次初靜慮所攝離生喜樂俱行心一境性，說名為定。

即於此定若修若習、恒作常作加行不捨，說名為修。

若習若修若多所作，顯彼自在。

能令證得現法樂住，義如前說。

於光明想善攝受等者，云何光明定加行、修何加行入光明定？

謂於此定初修業者，先應善取淨月輪相、或復善取淨日輪相、或復善取藥物末尼諸天宮殿星宿光明、或復善取燈燭光明、或復善取焚燒城邑川土光明、或復善取焚燒山澤曠野光明，或復善取焚燒十擔、或二十擔、或三十擔、或四十擔、或五十擔、或百擔、或千擔、或百千擔、或無量百擔、或無量千擔、或無量百千擔薪火光明。

此火光明，熾盛極熾盛、洞然遍洞然。

隨取一種光明相已，審諦思惟解了觀察勝解堅住而分別之。

彼於爾時若心散亂馳流餘境，不能一趣不能守念令住一緣，思惟所取諸光明相，齊此未名光明定加行，亦未名入光明定。

彼若爾時攝錄自心，令不散亂馳流餘境，能令一趣住念一緣，思惟如是諸光明相。

如是思惟，發勤精進乃至勵意不息，是名光明定加行，亦名入光明定。

彼於此道生已，修習多修習故，便令心住等住近住安住、一趣等持無二無退，思惟如是諸光明相，齊此名為已入光明定，而未名為光明定想。

云何名為光明定想？

謂即依止前光明定，思惟如前諸光明相諸想等想、解了取像已想當想，名光明定想。

此光明定想，名光明想。

於光明想善攝受者，謂於此想恭敬攝受、慇懃攝受、尊重攝受。

思惟彼因、彼門、彼理、彼方便、彼行相，故名善攝受。

善思惟者，謂數數起光明想已，數數思惟光明相想。

善修習者，謂於此想數習數修數多所作，故名善修習。

善通達者，謂於此想等了審了等審觀察，故名善通達。

若晝若夜無有差別者，謂如晝分審諦思惟解了觀察勝解堅住分別如前諸光明相，夜分亦爾。

如於夜分審諦思惟解了觀察勝解堅住分別如前諸光明相，晝分亦爾。

故名若晝若夜無有差別。

若前若後無有差別者，謂如對面審諦思惟解了觀察勝解堅住分別如前諸光明相，背面亦爾。

如於背面，對面亦爾。

復次如於前時審諦思惟解了觀察勝解堅住分別如前諸光明相，今時亦爾。

如於今時，前時亦爾。

故名若前若後無有差別。

若下若上無有差別者，謂如於下方審諦思惟解了觀察勝解堅住分別如前諸光明相，於上方亦爾。

如於上方，於下方亦爾。

故名若下若上無有差別。

開心者，謂發起光明照了鮮淨俱行之心。

離蓋者，謂遠離惛沈睡眠纏蓋心。

用明了脩照俱心者，謂修習光明照了鮮淨俱行之心。

除闇昧心者，謂此心中不起闇昧相，唯起光明相，如燈燭光照了除闇。

脩無量定者，謂修無量光明相定，是名修。

定者。

云何為定？

謂即於光明審諦思惟解了觀察勝解堅住分別所起心住等住，乃至心一境性，總名為定。

云何為修？

謂於此定，若修若習恒作常作加行不捨，總名為修。

若習若修若多所作者，顯於此定能得自在。

能令證得殊勝智見者，云何名為殊勝智見？

謂於此定，若習若修若多所作至圓滿位，於舊眼邊發起色界大種所造清淨天眼，依此天眼生淨眼識，依此眼識能遍觀察前後左右上下諸色。

如如色界大種所造清淨天眼舊眼邊起，如是如是生淨眼識，依此眼識領受觀察彼彼諸色，是名此中殊勝智見。

有作是說，由意淨故勝解觀見，即人肉眼變成天眼，名勝智見。

今此義中即前所說清淨眼識相應勝慧，說名為智亦名為見，謂天眼識相應勝慧，領受觀察彼彼諸色，是名此中殊勝智見。

彼於此定，若習若修若多所作，能令證得殊勝智見。

得獲成就親近觸證殊勝智見，故名證得。

復次光明想俱行心一境性，說名為定。

即於此定，若修若習恒作常作加行不捨，說名為修。

若習若修若多所作，顯彼自在。

能令證得殊勝智見，義如前說。

善知受生、善知受住、善知受滅盡沒者，謂審觀受生、審觀受住、審觀受滅盡沒於此。

住念非不住念者，謂審觀受生時具念正知，審觀受住時具念正知，審觀受滅盡沒時具念正知。

及善想善知尋者，謂審觀想尋生、審觀想尋住、審觀想尋滅盡沒於此。

住念非不住念者，謂審觀想尋生時具念正知，審觀想尋住時具念正知，審觀想尋滅盡沒時具念正知，是名脩。

定者，云何為定？

謂彼爾時作如是念：

「我於諸法應正思惟，不起不善法、起諸善法，不起無記法、起有記法，令不善法不久住、令諸善法得久住，令無記法不久住、令有記法得久住。」

彼於爾時亦觀察心、亦觀察心所法。

彼觀察心心所法時，所起心住等住乃至心一境性，總名為定。

云何為脩？

謂於此定，若脩若習恒作常作加行不捨，總名為脩。

若習若脩若多所作者，謂於此定能得自在。

能令證得勝分別慧者，謂於此定，若習若脩若多所作，能令一切不善慧、非理所引慧、所有不善障礙定慧，皆悉破壞、捨置不起，此相違慧生長堅住。

由此故說，能令證得勝分別慧。

即於此慧，得獲成就、親近觸證，故名證得。

復次審觀受想尋俱行心一境性，說名為定。

即於此定，若脩若習恒作常作加行不捨，說名為脩。

若習若脩若多所作，顯彼自在。

能令證得勝分別慧，義如前說。

於五取蘊數數隨觀生滅而住等者，謂如實知色生及變壞、如實知受想行識生及變壞，是名脩。

定者，云何為定？

謂於五取蘊數數隨觀生滅而住，所起心住等住乃至心一境性，總名為定。

云何為脩？

謂於此定，若脩若習恒作常作加行不捨，總名為脩。

若習若脩若多所作者，顯於此定能得自在。

能令證得諸漏永盡者，漏謂三漏，即欲漏、有漏、無明漏。

彼於此定，若習若脩若多所作，能令三漏盡等盡遍盡究竟盡，故名諸漏永盡。

於此永盡，得獲成就、親近觸證，故名證得。

復次第四靜慮所攝清淨捨念俱行趣阿羅漢無間道所攝心一境性，說名為定。

即於此定，若脩若習恒作常作加行不捨，說名為脩。

若習若脩若多所作，顯彼自在。

能令證得諸漏永盡，義如前說。
-- T1537.14 — Taisho Tipitaka (CC0-1.0)